ΓΡΑΠΤΗ ΕΡΩΤΗΣΗ E-1890/03

υποβολή: Christopher Heaton-Harris (PPE-DE) προς την Επιτροπή

(6 Ιουνίου 2003)

Θέμα: Ο Γενικός Διευθυντής της Eurostat

Μπορεί να επιβεβαιώσει η Επιτροπή ότι οι εταιρείες Institut TES, CESD-Communautaire και Deba ιδρύθηκαν όλες από το Γενικό Διευθυντή της Eurostat, Yves Franchet;

Μπορεί η Επιτροπή να δώσει πληροφορίες για αυτές τις εταιρείες και για τη χρονική στιγμή κατά την οποία πληροφορήθηκε η Επιτροπή τις δραστηριότητες τουYves Franchet?

Μπορεί η Επιτροπή να μου διαβιβάσει κατάλογο με όλα τα ποσά που έλαβαν οι εταιρείες Institut TES, CESD-Communautaire και Deba από τον κοινοτικό προϋπολογισμό·

Μπορεί η Επιτροπή να κοινοποιήσει λεπτομέρειες για όλες τις συμβάσεις που συνάφθηκαν με αυτές τις εταιρείες, χωρίς να προηγηθεί διαγωνισμός, και τα αντίστοιχα ποσά·

Απάντηση του κ. Solbes Mira Εξ ονόματος της Επιτροπής

(22 Σεπτεμβρίου 2003)

Ινστιτούτο TES

Το Ινστιτούτο TES (Training of European Statisticians), είναι μια μη κερδοσκοπική ένωση σύμφωνα με τη νομοθεσία του Λουξεμβούργου, η οποία ιδρύθηκε στις 28 Νοεμβρίου 1996 από προσωπικότητες που εκπροσωπούσαν τις 11 Εθνικές Στατιστικές Υπηρεσίες (ΕΣΥ) των κρατών μελών, τις ΕΣΥ των χωρών της Ευρωπαϊκής Ζώνης Ελευθέρων Συναλλαγών (ΕΖΕΣ) και το Centre Universitaire de Luxembourg (Πανεπιστημιακό Κέντρο του Λουξεμβούργου).

Ο κ. Yves Franchet δεν ήταν ένα από τα ιδρυτικά μέλη του Ινστιτούτου το 1996. Ωστόσο, κατά την ίδρυσή του, προσχώρησε μαζί με δύο διευθυντές της Ευρωπαϊκής Στατιστικής Υπηρεσίας (Eurostat) με την ιδιότητα του μέλους του Ινστιτούτου.

Σε επιστολή που απηύθυνε στο Ινστιτούτο TES στις 16 Απριλίου 1997, ο κ. Yves Franchet κοινοποιούσε στον πρόεδρο του TES την απόφασή του να παραιτηθεί από τη θέση του μέλους της γενικής συνέλευσης. Επιβεβαίωνε με αυτόν τον τρόπο την παραίτηση των άλλων μελών της Eurostat, με άμεση ισχύ.

Κοινοτικό-CESD

Το Centre Europen de formation des Statisticiens conomistes des pays en voie de dveloppement (CESD) ιδρύθηκε ως μη κερδοσκοπική ένωση σύμφωνα με το δίκαιο του Λουξεμβούργου, στις 29 Φεβρουαρίου 1989. Στις 26 Μαΐου 1989, η έκτακτη γενική συνέλευση της μη κερδοσκοπικής ένωσης αποφάσισε την τροποποίηση του καταστατικού, σύμφωνα με την οποία αλλάζει η επωνυμία της ένωσης Centre Europen de formation des Statisticiens conomistes des pays en voie de dveloppement και χρησιμοποιείται η συντετμημένη μορφή Κοινοτικό-CESD.

Σύμφωνα με το καταστατικό που τροποποιήθηκε στις 26 Μαΐου 1989, ο γενικός διευθυντής της Eurostat είναι επίτιμο μέλος καθώς και άλλες προσωπικότητες όπως οι γενικοί διευθυντές των ΕΣΥ των κρατών μελών και οι γενικοί διευθυντές της ΓΔ Εξωτερικών Σχέσεων και της ΓΔ Ανάπτυξης. Τα επίτιμα μέλη είναι προσωπικότητες που γίνονται πλήρη μέλη της ένωσης με μια απλή δήλωση προσχώρησης, χωρίς να χρειάζεται απόφαση της γενικής συνέλευσης. Ο κ. Franchet ήταν πρόεδρος του Κοινοτικού-CESD έως το 1995.

Σε μια επιστολή που απηύθυνε στον πρόεδρο του Κοινοτικού-CESD στις 16 Απριλίου 1997, ο κ. Yves Franchet κοινοποιούσε την απόφασή του να παραιτηθεί από μέλος της γενικής συνέλευσης. Επιβεβαίωνε με αυτόν τον τρόπο την παραίτηση των άλλων μελών της Eurostat με άμεση ισχύ.

DEBA

Ο ευρωπαϊκός όμιλος οικονομικού σκοπού Data for European Business Analysis (DEBA GEIE) ιδρύθηκε στις 17 Φεβρουαρίου 1992 στο Λουξεμβούργο.

Σύμφωνα με τα άρθρα 6 και 8 του καταστατικού, μέλη ήταν:

- η Επιτροπή, εκπροσωπούμενη από τη Eurostat, που καλύπτει το 50 % του συνόλου των ψήφων ·

- οι ευρωπαϊκές οργανώσεις εκπροσώπησης των εργαζομένων του κλάδου που καλύπτουν το 25 % του συνόλου των ψήφων,

- οι διακλαδικές οργανώσεις των εργοδοτών σε εθνικό και/ή ευρωπαϊκό επίπεδο που καλύπτουν το 25 % του συνόλου των ψήφων.

Η Eurostat παραιτήθηκε επίσημα με ισχύ από 31 Δεκεμβρίου 1997, γεγονός που οδήγησε, σύμφωνα με το άρθρο 7 του καταστατικού, στη διάλυση και την εκκαθάριση του ευρωπαϊκού ομίλου οικονομικού σκοπού (GEIE).

Ενημέρωση της Επιτροπής για τη συμμετοχή της Eurostat σε αυτούς του φορείς

- Στην ανακοίνωση της Επιτροπής στις 17 Οκτωβρίου 1995(1), δόθηκε η έγκριση ώστε η Eurostat να συνεχίσει να συμμετέχει στη Eurocost, στο Κοινοτικό-CESD και στον DEBA και παράλληλα αναγνωρίστηκε ότι πρέπει να μειώνεται προοδευτικά η συμμετοχή της. Σύμφωνα με αυτή την απόφαση, με το σημείωμα που απέστειλε ο κ. Franchet στον επικεφαλής του γραφείου του Μέλους της Ευρωπαϊκής Επιτροπής de Silguy, στις 2 Μαΐου 1997, ανακοινώθηκε ότι κανένα μέλος της Eurostat δεν συμμετείχε πλέον στα όργανα διαχείρισης του TES, του CESD και της Eurocost. Σε αυτό το σημείωμα, σημειώνεται ότι το καταστατικό του DEBA δεν επιτρέπει την παραίτηση ενός μέλους. Για αυτό το λόγο ζητήθηκε αλλαγή του καταστατικού. Τέλος, η οριστική παραίτηση των μελών της Eurostat από τα όργανα διαχείρισης της DEBA, έγινε το Δεκέμβριο του 1997 όπως αναφέρεται παραπάνω.

- Πίνακες που περιλαμβάνουν τις πληροφορίες που ζητήθηκαν αποστέλλονται απευθείας στον κ. βουλευτή. Ειδικότερα, ο πίνακας 1 περιλαμβάνει τις πληρωμές που πραγματοποίησαν όλες οι ΓΔ στο Ινστιτούτο TES για τα έτη 1997 έως 2003. Ο πίνακας 2 περιλαμβάνει τις πληρωμές που πραγματοποίησαν όλες οι ΓΔ στο Κοινοτικό-CESD για τα έτη 1992 έως 2003 και ο πίνακας 3 περιλαμβάνει τις πληρωμές που πραγματοποίησαν όλες οι ΓΔ στη DEBA για τα έτη 1992 έως 2002.

(1) SEC(95)1684.